מסכת בבא מציעא דף עה עמוד ב

רבי שמעון אומר: יש רבית דברים; לא יאמר לו דע כי בא איש פלוני ממקום פלוני...

גמרא. תניא, רבי שמעון בן יוחי אומר: מנין לנושה בחבירו מנה, ואינו רגיל להקדים לו שלום שאסור להקדים לו שלום - תלמוד לומר נשך כל **דבר** אשר ישך - אפילו דיבור אסור.

**ריבית דברים**

1. **בא איש פלוני**

רבי שמעון מדגים ריבית דברים באיסור דיווח על הגעה של פלוני. בירור ראשון הוא מי מדווח למי על ההגעה. בפשט הדברים כתב בתוספות יום טוב: "נראה בעיני שהם דברי הלוה למלוה, שמודיעו שבא איש פלוני וכו'. וכל 'לא יאמר' דמתניתין בלוה הם אמורים. ואיירי שמבשרו בכך[[1]](#footnote-1)". אולם הטור שייך את הדיבור למלווה: "לא יאמר המלוה ללוה: 'הודיעני אם בא איש פלוני ממקום פלוני[[2]](#footnote-2)' וכיוצא בזה[[3]](#footnote-3)". כתב בפרישה: "לכאורה משמע דדוקא באומר לו: 'בהודעך שבא פלוני בוא אלי ותודיעני', זהו אסור מפני הטירחא, אבל אם מודיעו בפגעו בו משמע דמותר. אבל לשון המשנה משמע דאפילו בכהאי גוונא אסור, דאיתא שם דאסור **לומר לו**: 'דע כי בא איש פלוני'[[4]](#footnote-4)". כן מפורש בהצעה הראשונה בשיטה מקובצת: " ואף על פי שיש לו דרך שם ואינו עושה בשבילו, כי אם הדיבור ששואל בגלל אותו האיש שאומר לו". שתי האפשרויות, האם מדובר במלווה או בלווה, נעוץ בהבדל בגרסאות בין 'דע כי' לבין 'דע אם[[5]](#footnote-5)'. בראשונה מיוחסת האמירה ללווה, בשניה למלווה. בשיטה מקובצת מוסיף פירוש של איסור נוסף ללווה: "לא יאמר הלוה לשלוחו: 'לך ודע אם בא **המלוה** כדי לדרוש בשלומו". גם הרמב"ם גורס שהמלווה דובר, אלא שיש בדברים תוספת: "המלוה את חבירו לא יאמר לו: 'דע אם בא איש פלוני ממקום פלוני' (כלומר) **שתכבדו ותאכילו** ותשקהו כראוי[[6]](#footnote-6)". תמה הרמ"ך[[7]](#footnote-7): "וזה פשוט הוא שהוא אסור, כמי שאומר ללוה: 'תן לי הקרן ותן הרבית לפלוני'". המשנה למלך הציע שהחידוש הוא לאסור ברמיזה: "אין ספק שאין כוונת רבינו שאומר לו בפירוש שיכבדו ויאכילו וישקהו כראוי, דא"כ מאי 'כלומר' דקאמר, אלא הכוונה היא שהמלוה אינו אומר ללוה הודיעני אם בא איש פלוני, אלא **דע** אם בא איש פלוני. כנראה שאין תכליתו אלא על ידיעת הלוה לא על ידיעתו **וכוונתו** היא שיאכילהו וישקהו". בבית יוסף עדיין התקשה בדברים:

"תימה שזה רבית **ממון** הוא ולא רבית דברים. ונראה לי דר' ישמעאל תרתי קאמר: חדא דיש רבית דברים, כלומר שלא יקדים לו שלום או דברי כבוד יותר ממה שהיה עושה קודם שילוהו, ותו קאמר דלא יאמר לו: 'דע אם בא איש פלוני ממקום פלוני שתכבדו' דסלקא דעתך אמינא כיון שאינו מהנה למלוה כלל וגם לא התנה כן מעיקרא שרי- קמ"ל. כן נראה לי לדעת הרמב"ם[[8]](#footnote-8)".

הט"ז סבור שהסבר זה בדעת הרמב"ם דחוק, שכן ההלכה הקודמת עוסקת בריבית דברים. לכן הוא מציע:

"נ"ל לדקדק עוד: למה נקט הרמב"ם 'שמכבדו ומאכילו' ולא אמר: 'שתתן לו איזה סך מעות'? וגם למה זכר 'איש ממקום פלוני'? כל זה הוא שלא לצורך. ע"כ נ"ל דהעיקר בזה שודאי דרך עולם לכבד אכסנאי באכילה כדי שאם יבוא הוא שם יחזור ויכבדו, או שעושה כן מצד גמילות חסד. וכאן שבא המלוה להזהיר הלוה שיעשה כן, אף על פי **שהוא היה עושה כן מעצמו ואין כאן רבית ממון,** מ"מ מה לו לזה שיצווהו על זה? אלא ודאי סומך על שהוא לוה שלו, והוה רבית דברים[[9]](#footnote-9)".

ב. **תוקף איסור ריבית דברים**

רשב"י דורש מן הפסוק: 'כל דבר אשר ישך[[10]](#footnote-10)'. לפי זה לכאורה האיסור הוא מן התורה. המלבי"ם מדייק בפסוק גם את ההיתר להמשיך לומר שלום אם היה רגיל בכך: " אשר ישך" - יורה על ההרגשה, כמו שהנשוך מרגיש תיכף הכאב. ורבית דברים אינם אסורים, רק אם **מרגיש** המלוה שהוא בשביל ההלואה. למשל אם מקדים לו שלום והוא אינו רגיל בכך. אבל אם גם בלא ההלואה רגיל להקדים לו שלום - מותר." כתבו בעלי התוספות:

"וא"ת: כיון דכתיב 'כל דבר' אפילו לרבות עצים ואבנים, א"כ 'כסף אוכל' למה לי? וי"ל למדרש כלל ופרט וכלל: 'לא תשיך'- כלל, 'כסף אוכל' -פרט. 'כל דבר' - חזר וכלל. מה הפרט מפורש דבר המטלטל וגופו ממון כו' יצאו קרקעות שאין מטלטלין[[11]](#footnote-11)". לשיטתם "צריך לומר שהדרשה שבסוגייתנו מתפרשת על ידם כאסמכתא בעלמא[[12]](#footnote-12).. אולם נראה ש..ניתן להסביר בפשטות שהדרשה שבסוגייתנו מובאת רק בתור אסמכתא, אף אם אין דורשים את הפסוק לעניין ריבית בקרקע. כך עולה מדברי הרמב"ם בפירוש המשניות[[13]](#footnote-13)". זו לשונו: "הדברים הללו ודומיהן הם דברים מגונים בלב[[14]](#footnote-14)", ולפי גרסת הרב קאפח: 'אבק ריבית', שהיא דרבנן.

בתורה תמימה הניח בפשטות: "עיקר דרשה זו ע"ד אסמכתא, דעיקר הפסוק אתא לדרשה שבסמוך כל דבר אשר ישך[[15]](#footnote-15)". אןלם יתכן שישנה בתוספות דעה חולקת. בגמרא נאמר:

"אמר רבי יצחק: מנין לבעל חוב שקונה משכון? שנאמר: ולך תהיה צדקה, אם אינו קונה - צדקה מנין? מכאן לבעל חוב שקונה משכון[[16]](#footnote-16)". תוהים בעלי התוספות:

וא"ת: איכא צדקה ממה שיחזיר לו לשכב עליו? וי"ל דדייק מדכתיב (דברים כד) 'ושכב בשלמתו וברכך', ואי לא הוי קונה ליה, א"כ כשמברכו העני הוי ליה **רבית דברים**[[17]](#footnote-17)".

"כבר עמדו האחרונים על דברי התוס' שרבית דברים לא הוי רק דרבנן, ואיך התורה באה להציל את האדם מרבית דרבנן. ואמר.. הגרי"ש אלישיב (הערות לקידושין) שמבואר בדברי התוס' דרבית דברים דאורייתא הוא[[18]](#footnote-18)". לפיכך אסר הרב זילברשטיין "להלוות לרב, ולעשות תנאי שלאחר ההלוואה יברך את המלוה.. ש..יתכן שלשיטת התוס' הוי רבית קצוצה שאסורה מדאורייתא".

בשער דעה הציב בזה מחלוקת ראשונים ואף פסק להחמיר: "מדברי הר"ן נראה דס"ל דרבית דברים אינו אלא מדרבנן וקרא אסמכתא בעלמא הוא, ודברי הריב"ש נראין יותר דמדאורייתא הוא[[19]](#footnote-19)". "אבל הרבה אחרונים חולקים וסוברים שאינו אסור רק מדרבנן[[20]](#footnote-20)".

**ג.מה כולל איסור האמירה?**

אסור ללווה להתחיל לומר שלום למלווה בעקבות ההלוואה. אמנם במאירי מובא פירוש שונה לגמרא: המאירי מביא פירוש שמדובר על המלווה, אך דוחה אותו: "שאם לא היה המלוה רגיל להקדים לו שלום לא יקדים לו שלום סבור הוא שלתביעת חובו הוא מקדים לו שלום[[21]](#footnote-21)". מוסיף המאירי:

"יש מתירין בהחזקת טובה וברכה, הואיל והלה משיב כנגד דבריו הרי דבור מבטל דבור".

הרמב"ם פסק: "אסור להקדים לו שלום, ואצ"ל שיקלסו בדברים או ישכים לפתחו... **כל זמן שמעותיו בידו**[[22]](#footnote-22)". "מדברי הרמב"ם.. דייקו שו"ת מהריט"ץ ח"ב סי' רסז, וחסדי דוד סוף פרק ו', שלאחר שפרע הלוה, מותר לו להקדים שלום אף שלא היה רגיל להקדים לו. וראה ב"י ק"ס ד"ה ואפילו, שהניח בצ"ע[[23]](#footnote-23) אם האיסור כולל גם אופן שהמלוה מחזיר לו שלום[[24]](#footnote-24)".

כתב באורחות צדיקים: "יחניף אדם.. לבעל חובו - שלא ילחצנו[[25]](#footnote-25)". "וקשה הא יש כאן משום רבית דברים. ותירץ בספר ברית יהודה (פרק י"א או"ק ס"ה) דהתם איירי רק לענין שלא ילחץ אותו, אבל כדי שירחיב לו זמן להדיא אסור[[26]](#footnote-26)". כתב בשולחן ערוך הרב: "לקלסו בפניו או להודות ולהחזיק לו טובה או לברכו בפניו על שהלוהו או על שהרחיב לו זמן שנאמר נשך כל דבר אשר ישך- אפילו דבור אסור. ואם צריך לבקש ממנו שילוהו או שירחיב לו זמן יבקש בדברי תחנונים בלבד[[27]](#footnote-27)". ואף שלא בפניו "בדרכי תשובה (סי' ק"ס ס"ק פ"ח) הביא משו"ת ערך שי שאסור לו למחבר ספר לכתוב תודה בתוך הספר למי שהלהו מעות עבור הדפסת הספר, דיש בו משום רבית דברים[[28]](#footnote-28)".

הרב פיינשטיין הציע: "בלשון תודה כמו שאסור לומר להמלוה עבור הלואתו מדין ריבית דברים - אסור גם לכתוב ולהדפיס. אבל יכולין לכתוב בלשון הודעה **שיתברך מן השמים**, כי הא זה אמת שיתברך בזכות מצותו הגדולה ונמצא שהוא רק הודעה וספור דברים בעלמא[[29]](#footnote-29)

"בשו"ת מנחת שלמה (ח"א סימן כז) כתב שיש שאין אומרים "תודה", ונוהגים משום כך לומר במקום זה "תזכו למצוות". ולענ"ד לא יפה הם עושים, כי 'תזכו למצוות' הוא ממש ברכה, והיינו רבית דברים.. ואילו אמירת תודה חושבני דאין בזה שום איסור, שאינה אלא כאילו המלוה מתנה עם הלוה, שלא יהא כפוי טובה לשום אדם" אך חזר בו מהיתר אמירת תודה[[30]](#footnote-30).

1. תוספות יום טוב פרק ה משנה י. [↑](#footnote-ref-1)
2. לפי רבינו יהונתן בשיטה מקובצת: "אמור לו שיבא אלי". [↑](#footnote-ref-2)
3. טור יורה דעה הלכות רבית סימן קס. [↑](#footnote-ref-3)
4. פרישה יורה דעה סימן קס אות יט. [↑](#footnote-ref-4)
5. כך הגרסה בירושלמי פרק ה הלכה ח. [↑](#footnote-ref-5)
6. רמב"ם הלכות מלוה ולוה פרק ה הלכה יג. [↑](#footnote-ref-6)
7. מובא בשיטה מקובצת. [↑](#footnote-ref-7)
8. בית יוסף יורה דעה סימן קס סעיף יב. [↑](#footnote-ref-8)
9. ט"ז יורה דעה סימן קס ס"ק ה. [↑](#footnote-ref-9)
10. דברים פרק כג פסוק כ. [↑](#footnote-ref-10)
11. תוספות דף סא עמוד א ד"ה אם אינו עניין. [↑](#footnote-ref-11)
12. בירור הלכה לדף עה עמוד ב ציון ב אות ב בשם הרדב"ז. בשער דעה (בסוף שער משפט יו"ד סימן קסא) למד מכאן הפוך:

    קשה מנ"ל לחז"ל למיפסק קראי בסכינא חריפא ולומר דהכלל ופרט אינו ממעט אלא הלואת קרקע דוקא, ולא הלואת מעות ורבית קרקע?, אלא ודאי דילפינן לה מרבית דברים דאסר רחמנא אף שאינו דבר המטלטל". הרי שריבית דברים מן התורה. [↑](#footnote-ref-12)
13. שם. [↑](#footnote-ref-13)
14. פירוש המשנה לרמב"ם פרק ה משנה י. [↑](#footnote-ref-14)
15. תורה תמימה הערות דברים פרק כג הערה קה. [↑](#footnote-ref-15)
16. מסכת קידושין דף ח עמוד ב. [↑](#footnote-ref-16)
17. תוספות מסכת קידושין דף ח עמוד ב ד"ה צדקה. [↑](#footnote-ref-17)
18. "אך עדיין צ"ע שהרי הוה רבית מאוחרת והא ודאי לא דאורייתא. ותירץ מו"ח עפ"י הספרי שכתב 'ושכב בשלמתו וברכך' מלמד שמצווה הלווה לברכו. ומכיון שצוותה התורה על הלוה שיברך את המלוה, אם כן הרי זו רבית קצוצה דמה לו אם המלוה קצץ, ומה לו אם התורה קצצה, סוף סוף מראש נקבע שהעני יברכנו ורבית קצוצה ומוקדמת היא. והתוס' לשיטתם שסוברים שרבית בהארכת זמן וקצץ בשעה זו, הוה רבית דאורייתא" (חישוקי חמד כאן). [↑](#footnote-ref-18)
19. בסוף שער משפט, יו"ד סימן קסא. [↑](#footnote-ref-19)
20. דף על הדף כאן. [↑](#footnote-ref-20)
21. מאירי על המשנה דף עה עמוד א. [↑](#footnote-ref-21)
22. רמב"ם הלכות מלוה ולוה פרק ה הלכה יב. [↑](#footnote-ref-22)
23. לאמיתו של דבר, הבית יוסף תמה על המתירים, בין השאר מלשון הברייתא. (יו"ד סימן קס אות יא). [↑](#footnote-ref-23)
24. חברותא הערה 14. [↑](#footnote-ref-24)
25. ספר אורחות צדיקים שער עשרים וארבע שער החניפות. [↑](#footnote-ref-25)
26. דף על הדף. [↑](#footnote-ref-26)
27. שולחן ערוך הרב יורה דעה הלכות ריבית סעיף ט. [↑](#footnote-ref-27)
28. מובא בדף על הדף כאן. [↑](#footnote-ref-28)
29. שו"ת אגרות משה יורה דעה חלק א סימן פ. [↑](#footnote-ref-29)
30. חשוקי חמד כאן. [↑](#footnote-ref-30)